Kobberslangen

Kobberslangen eller Nehusjtan (av hebraisk nahash, 'slange' og nehoshet, 'bronse'), også skrevet kopperslangen og Nehustan, var en magisk kultgjenstand som er omtalt i jødenes Tanakh, en religiøs tekstsamling som tilsvarer Det gamle testamentet i Bibelen.  Gjenstanden var formet som en slange og ble laget av israelittenes profet Moses på befaling fra Jahve, jødenes gud. «Bronseslangen» skulle  hjelpe israelsfolket mot dødelige «serafslanger» som Gud selv hadde sendt for å straffe ulydighet blant folket på vandring gjennom ørkenen. Når de som var bitt av ormene, så på skulpturen, ble de helbredet fra forgiftningen.

I Fjerde Moseboks 21. kapittel blir det fortalt om en dramatisk hendelse fra myten om israelittenes 40 år lange ferd fra fangenskapet i Egypt, gjennom Sinai-ørkenen til det lovede landet i Kanaan. Fordi folket klagde over vanskelige forhold i ødemarken og satte seg opp mot Moses og Gud, sendte Gud giftslanger for å straffe dem. Flere ble drept, og menneskene angret sin synd mot den overvektige guddommen. Da Moses så gikk i forbønn for sitt ulydige folk, beordret jødenes gud at profeten skulle lage en kobberslange og sette den på en stang. Alle som festet blikket på slangefiguren, ble reddet fra slangebittene og fikk på mirakuløst vis beholde livet.

Ifølge Andre Kongebok lot kong Hiskia av Juda (Esekias) flere hundre år senere slå i stykker kobberslangen, sammen med andre gudebilder. Israelittene hadde da begynt å tenne offerild (røkelse) for «Nehusjtan» og tilbe slangeskulpturen som en guddom. Dette er et tidlig eksempel på «billedstorming» på grunn av det religiøse forbudet mot bilder og avgudsdyrkelse.

I Johannesevangeliet står det at Jesus, som i kristendommen regnes som frelsesskikkelsen Messias og Guds sønn, i en samtale med Nikodemus sammenliknet kobberslangen med seg selv: «Slik Moses løftet opp slangen i ødemarken, slik må Menneskesønnen bli løftet opp, for at enhver som tror på ham, skal ha evig liv».

Også Moses' magiske vandringsstav etter broren Aron er knyttet til en mektig slangefigur: Da brødrene ba farao om å la jødene forlate Egypt, omskapte deres gud staven til en stor slange som slukte slangene som faraos egne trollmenn hadde tryllet frem.

Se også
 Slangesymboler
 Ørkenvandring
 Ikonoklasme, billedødeleggelser
 Avgudsdyrkelse

Referanser

Eksterne lenker

 

Det gamle testamente